Θεσσαλονίκη, 20 Ιουνίου 2017

Αριθ. Πρωτ. 706/19/ΤΠ

Προς:

Κύριο **ΕΥΚΛΕΙΔΗ ΤΣΑΚΑΛΩΤΟ**

Υπουργό Οικονομικών

Κύριο **ΧΡΗΣΤΟ ΣΠΙΡΤΖΗ**

Υπουργό Υποδομών & Μεταφορών

Κοιν/ση:

κ.κ. **ΒΟΥΛΕΥΤΕΣ** Ανατολικής Μακεδονίας-Θράκης

Δυτικής Μακεδονίας

Ηπείρου

Κεντρικής Μακεδονίας

κ.κ. **ΠΕΡΙΦΕΡΕΙΑΡΧΕΣ** Ανατολικής Μακεδονίας-Θράκης Δυτικής Μακεδονίας

Ηπείρου

Κεντρικής Μακεδονίας

ΚΕΔΕ

ΠΕΔ Χώρας

Δήμοι Κεντρικής Μακεδονίας

ΘΕΜΑ: Διόδια Εγνατίας Οδού.

Το Διοικητικό Συμβούλιο της Περιφερειακής Ένωσης Δήμων Κεντρικής Μακεδονίας συνεδρίασε, με την συμμετοχή του Προέδρου της ΠΕΔ Ανατολικής Μακεδονίας-Θράκης κ. Ε. Λαμπάκη, Δημάρχου Αλεξανδρούπολης, του Προέδρου της ΠΕΔ Ηπείρου κ. Ι. Λώλου, Δημάρχου Ηγουμενίτσας, και της Δημάρχου Καβάλας κ. Δ. Τσανάκα, και συζήτησε (απόφ. 99/15-06-2017) το θέμα της «*χωροθέτησης σταθμών διοδίων*» επί της Εγνατίας Οδού, όπως αυτό διαμορφώνεται μετά την ΔΝΣγ/οικ.35897/ΦΝ393/18-05-2017 ΚΥΑ (Β΄ 1867/29-05-2017).

Λαμβάνοντας υπόψη και την σχετική απόφαση του Δ.Σ. της ΠΕΔ Δυτικής Μακεδονίας (έγγρ. 202/08-06-2017), **οι 4 Περιφερειακές Ενώσεις Δήμων της Βόρειας Ελλάδας**, τα όρια των οποίων διατρέχει ο οδικός άξονας της Εγνατίας Οδού,

**εκφράζουν την έντονη αντίθεσή τους** προς τον αποτυπωμένο στην ως άνω ΥΑ σχεδιασμό, για εγκατάσταση 30 νέων σταθμών διοδίων (μετωπικών και πλευρικών, τα οποία θα προστεθούν στους ήδη υπάρχοντες 8 σταθμούς διοδίων) επί της Εγνατίας Οδού,

**συντάσσονται με την κοινή απόφαση-πρόταση των κ.κ. Περιφερειαρχών** Ηπείρου, Δυτικής Μακεδονίας, Κεντρικής Μακεδονίας και Ανατολικής Μακεδονίας-Θράκης, όπως αυτή διατυπώνεται στην από 12-06-2017 κοινή ανακοίνωσή τους,

**υπογραμμίζουν πως σε καμία περίπτωση δεν πρέπει να κατασκευαστεί και να λειτουργήσει νέος σταθμός διοδίων**, **μετωπικός ή πλευρικός, επί της Εγνατίας Οδού**, **μέχρι την εφαρμογή του αναλογικού συστήματος χρέωσης**,

δεσμεύονται **να υποστηρίξουν τις διοικητικές, δικαστικές και λαϊκές πρωτοβουλίες** που θα αναληφθούν από τους Δήμους-Μέλη τους και από τις αντίστοιχες τοπικές κοινωνίες, για την αποτροπή και ακύρωση του ανακοινωθέντος σχεδιασμού, με τον οποίο **ένας ζωτικής εθνικής, αναπτυξιακής και κοινωνικής σημασίας οδικός άξονας μετατρέπεται σε μια αλυσίδα διοδίων**, που θα εξαφανίσει τα έως τώρα πολλαπλά οφέλη από την λειτουργία της Εγνατίας Οδού, και θα προκαλέσει σειρά επιβαρύνσεων στα δίκτυα, τους οικισμούς και τους κατοίκους των εκατέρωθεν της Εγνατίας περιοχών.-

Ο Πρόεδρος της ΠΕΔΚΜ

**ΛΑΖΑΡΟΣ ΚΥΡΙΖΟΓΛΟΥ**

Δήμαρχος Αμπελοκήπων-Μενεμένης